KOMISSION TÄYTÄNTÖÖNPANOASETUS (EU) 2020/1155,

annettu 30 päivänä heinäkuuta 2020,

eräiden vuonna 2019 neuvoston asetuksen (EY) N:o 847/96 4 artiklan 2 kohdan mukaisesti pidätettyjen määrien lisäämisestä vuoden 2020 kalastuskiintiöihin

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta 6 päivänä toukokuuta 1996 annetun neuvoston asetuksen (EY) N:o 847/96 (1) ja erityisesti sen 4 artiklan 2 kohdan,

sekä katsoo seuraavaa:

(1) Asetuksen (EY) N:o 847/96 4 artiklan 2 kohdan nojalla jäsenvaltio voi ennen kalastuskiintiön soveltamisvuoden 31 päivää lokakuuta pyytää komissiota pidättämään enintään 10 prosenttia asianomaiselle jäsenvaltiolle myönnetystä kiintiöstä ja siirtämään sen seuraavalle vuodelle.

(2) Neuvoston asetuksissa (EU) 2018/1628 (2), (EU) 2018/2025 (3), (EU) 2018/2058 (4) ja (EU) 2019/124 (5) vahvistetaan tiettyjen kantojen kalastuskiintiöt vuodeksi 2019 ja täsmennetään, mihin kantoihin voidaan soveltaa asetuksessa (EY) N:o 847/96 säädettyjä toimenpiteitä.

(3) Neuvoston asetuksissa (EU) 2018/2025, (EU) 2019/1838 (6), (EU) 2019/2236 (7) ja (EU) 2020/123 (8) vahvistetaan tiettyjen kantojen kalastuskiintiöt vuodeksi 2020.

(4) Eräät jäsenvaltiot pyysivät ennen 31 päivää lokakuuta 2019 asetuksen (EY) N:o 847/96 4 artiklan 2 kohdan nojalla, että osa niiden vuoden 2019 kiintiöistä tämän asetuksen liitteessä lueteltujen kantojen osalta pidätettäisiin ja siirrettäisiin seuraavalle vuodelle. Siirrettävät määrät olisi lisättävä vuoden 2020 kiintiöihin kyseisessä asetuksessa mainituin rajoituksin.

(5) Tämän joustomahdollisuuden soveltamiseksi on tarkistettu ja otettu huomioon kantojen siirtopyynnön toteuttamiskelpoisuus ja kyseisten kantojen hyödyntämisaste. Sen vuoksi kyseisten kantojen vuoden 2019 kiintiöstä pidätetyt osat voidaan siirtää vuodelle 2020 asetuksen (EY) N:o 847/96 4 artiklan 2 kohdan mukaisesti.

(6) Asetuksen (EU) 2019/124 8 artiklassa säädetään kiintiöidenvaihtojärjestelmästä niitä jäsenvaltioita varten, joilla ei ole kiintiötä tietyille sivusaaliille. Mainitun asetuksen 8 artiklan 3 kohdan mukaan kiintiöidenvaihtoryhmästä otettuja määriä ei voi siirtää seuraavalle vuodelle. Vuonna 2019 Alankomaat hyödynsi tätä järjestelmää turskan osalta alueilla 7b, 7c, 7e–k, 8, 9 ja 10 sekä unionin vesillä CECAF-alueella 34.1.1 (COD/7XAD34). Tästä kiintiöstä käyttämättä jääneitä määriä ei voi siirtää vuodelle 2020. Alankomaat kuitenkin myös lisäsi kyseisen kannan kiintiötään komission täytäntöönpanoasetuksen (EU) 2019/1704 (9) mukaisesti myönnetyn 0,102 tonnin siirron avulla. Tämän vuoksi enintään 10 prosenttia tästä määrästä voidaan siirtää seuraavalle vuodelle.

(7) Jotta vältettäisiin liiallinen jousto, joka heikentäisi meren elollisten luonnonvarojen järkiperäisen ja vastuullisen hyödyntämisen periaatetta, haittaisi yhteisen kalastuspolitiikan tavoitteiden saavuttamista ja heikentäisi kantojen biologista tilaa, olisi tämän asetuksen liitteessä lueteltujen kantojen osalta jätettävä hyödyntämättä Euroopan parlamentin ja neuvoston asetuksen (EU) N:o 1380/2013 (10) 15 artiklan 9 kohdassa säädettyä vuosittaista joustomahdollisuutta.

(8) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korotetaan asetuksissa (EU) 2018/2025, (EU) 2019/1838, (EU) 2019/2236 ja (EU) 2020/123 vuodeksi 2020 vahvistettuja kalastuskiintiöitä tämän asetuksen liitteessä esitetyllä tavalla.

2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä heinäkuuta 2020. Komission puolesta Puheenjohtaja Ursula VON DER LEYEN

(1) EYVL L 115, 9.5.1996, s. 3.

(2) Neuvoston asetus (EU) 2018/1628, annettu 30 päivänä lokakuuta 2018, eräiden kalakantojen ja kalakantaryhmien Itämerellä sovellettavien kalastusmahdollisuuksien vahvistamisesta vuodeksi 2019 ja asetuksen (EU) 2018/120 muuttamisesta tiettyjen muilla vesillä sovellettavien kalastusmahdollisuuksien osalta (EUVL L 272, 31.10.2018, s. 1).

(3) Neuvoston asetus (EU) 2018/2025, annettu 17 päivänä joulukuuta 2018, unionin aluksiin sovellettavien eräiden syvänmeren kalakantojen kalastusmahdollisuuksien vahvistamisesta vuosiksi 2019 ja 2020 (EUVL L 325, 20.12.2018, s. 7).

(4) Neuvoston asetus (EU) 2018/2058, annettu 17 päivänä joulukuuta 2018, eräiden kalakantojen ja kalakantaryhmien Mustallamerellä sovellettavien kalastusmahdollisuuksien vahvistamisesta vuodeksi 2019 (EUVL L 329, 27.12.2018, s. 8).

(5) Neuvoston asetus (EU) 2019/124, annettu 30 päivänä tammikuuta 2019, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2019 (EUVL L 29, 31.1.2019, s. 1).

(6) Neuvoston asetus (EU) 2019/1838, annettu 30 päivänä lokakuuta 2019, eräiden kalakantojen ja kalakantaryhmien Itämerellä sovellettavien kalastusmahdollisuuksien vahvistamisesta vuodeksi 2020 ja asetuksen (EU) 2019/124 muuttamisesta tiettyjen muilla vesillä sovellettavien kalastusmahdollisuuksien osalta (EUVL L 281, 31.10.2019, s. 1).

(7) Neuvoston asetus (EU) 2019/2236, annettu 16 päivänä joulukuuta 2019, eräiden kalakantojen ja kalakantaryhmien Mustallamerellä sovellettavien kalastusmahdollisuuksien vahvistamisesta vuodeksi 2020 (EUVL L 336, 30.12.2019, s. 14).

(8) Neuvoston asetus (EU) 2020/123, annettu 27 päivänä tammikuuta 2020, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2020 (EUVL L 25, 30.1.2020, s. 1).

(9) Komission täytäntöönpanoasetus (EU) 2019/1704, annettu 9 päivänä lokakuuta 2019, eräiden vuonna 2018 neuvoston asetuksen (EY) N:o 847/96 4 artiklan 2 kohdan mukaisesti pidätettyjen määrien lisäämisestä vuoden 2019 kalastuskiintiöihin (EUVL L 260, 11.10.2019, s. 13).

(10) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).